

**GRADSKO VIJEĆE**

KLASA:012-01/20-01/01

URBROJ:2186/18-02/1-20-2

U Ludbregu, 16. ožujka 2020.

**USTAVNI SUD REPUBLIKE HRVATSKE**

Trg svetog Marka 4

10000 ZAGREB

**PREDMET: Zahtjev za pokretanje postupka za ocjenu suglasnosti zakona s Ustavom**

Na temelju članka 36. sukladno članku 17. stavak 1. Ustavnog zakona o Ustavnom sudu („Narodne novine“, broj 49/2002) **Gradsko vijeće Grada L U D B R E G A** (u daljnjem tekstu: predlagatelj) podnosi ovaj

**Z a h t j e v**

za pokretanje postupka za ocjenu suglasnosti članka 24. stavak 5. i članka 46. stavak 1. i 2. Zakona o porezu na dohodak ("Narodne novine" broj 115/16, 106/18 i 121/2019) s Ustavom Republike Hrvatske

**Odredbe Ustava mjerodavne za ocjenu suglasnosti Zakona s Ustavom**

**Članak 14.**

Svatko u Republici Hrvatskoj ima prava i slobode, neovisno o njegovoj rasi, boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovini, rođenju, naobrazbi, društvenom položaju ili drugim osobinama.

Svi su pred zakonom jednaki.

**Članak 51.**

Svatko je dužan sudjelovati u podmirenju javnih troškova, u skladu sa svojim gospodarskim mogućnostima.

Porezni se sustav temelji na načelima jednakosti i pravednosti.

**O B R A Z L O Ž E N J E**

Predlagatelj smatra da su prilikom donošenja Zakona o porezu na dohodak (dalje: ZPD) povrijeđene ranije citirane odredbe Ustava Republike Hrvatske.

Članak 24. stavak 5. i članak 46. stavak 1. propisuju da se predujam poreza na dohodak i godišnji porez umanjuje za 50% umirovljenicima po osnovi ostvarenog dohotka od mirovine, a članak 46. stavak 2. nadalje propisuje da se godišnji porez na dohodak umanjuje fizičkim osobama do 25 godina za 100% odnosno fizičkim osobama od 26 do 30 godine za 50%.

Porezi su obvezna davanja koja bez izravne i trenutačne protuusluge država uzima od osoba i poduzeća da bi pomoću prikupljenog novaca financirala javne rashode. Porez na dohodak je obvezno davanje putem kojeg fizičke osobe koje ostvaruju dohodak sudjeluju u podmirenju javnih troškova te se stoga odredbe članka 51. odnose i na porez na dohodak.

Članak 14. Ustava propisuje da su svi pred zakonom jednaki, a članak 51. Ustava propisuje da se porezni sustav temelji na načelima jednakosti i pravednosti. U suvremenoj poreznoj teoriji i praksi pitanje jednakosti u oporezivanju definira se kroz dva pristupa – načelo korisnosti i načelo porezne snage. Načelo porezne snage definira se kao sposobnost poreznog obveznika da pridonese financiranju javnih rashoda i kao takvo utvrđeno je u članku 51. stavak 1. Ustava. Načelo porezne snage nadalje se razrađuje kao vodoravna i okomita jednakost. Vodoravna jednakost podrazumijeva da su svi porezni obveznici jednaki pred zakonom i da **građani s istom poreznom snagom plaćaju isti porez**. Okomita jednakost definira da oni porezni obveznici koji raspolažu s većom poreznom snagom trebaju više doprinositi u proračun.

Spomenutim odredbama ZPD-a prekršena je ustavna obveza podmirenja javnih troškova sukladno gospodarskim mogućnostima pojedinca, odnosno prekršeno je načelo jednakosti i pravednosti poreznog sustava.

Konkretno, spomenute odredbe (djelomično) izuzimaju pojedinca od snošenja javnih troškova temeljem njegove dobi i/ili pripadnosti društvenoj skupini u cijelosti zanemarujući gospodarske mogućnosti tog pojedinca. Ustav Republike Hrvatske ne omogućuje zakonodavcu da pojedinca izuzme od plaćanja porezne obveze temeljem njegove dobi ili pripadnosti društvenoj skupini.

Donošenjem navedenih odredaba ZPD-a zakonodavac je omogućio primjerice da:

* porez na dohodak ne plaćaju pojedinci stari 25 godina koji u propulzivnim industrijama ostvaruju dvostruko ili trostruko veći dohodak od pojedinca starih 50 godina u tradicionalnim uslužnim djelatnostima
* na isti iznos ostvarenog dohotka porez ne plaćaju pojedinci stari 25 godina, umirovljenici plaćaju dužni porez umanjen za 50%, a ostale skupine plaćaju puni iznos porezne obveze
* porez na dohodak umanjen za 50% plaćaju korisnici predsjedničke mirovine, zastupničke mirovine i inozemne mirovine koje su u pravilu veće od prosječne plaće u Republici Hrvatskoj, dok primatelji prosječne plaće plaćaju puni iznos porezne obveze.

Tri navedena primjera dokazuju da je zakonodavac prekšio odredbe članka 51. Ustava zanemarujući gospodarsku snagu pojedinca kao osnovu za određivanje dužnosti sudjelovanja u podmirenju javnih troškova. Takvim kršenjem Ustava zakonodavac je narušio načela jednakosti i pravednosti poreznog sustava obzirom da građani s istom poreznom snagom ne plaćaju isti porez. Štoviše, zakonodavac je u potpunosti izokrenuo načela na kojima se temelji porezni sustav omogućavanjem da pojedinci s velikom gospodarskom snagom ne plaćaju porez te prisiljavanjem pojedinca s malom gospodarskom snagom da plati puni iznos poreza.

Predlagatelj predlaže da Ustavni sud donese **privremenu mjeru** obustave od primjene odredaba Zakona kako ne bi nastupile daljnje štetne, teške i nepopravljive posljedice njihove primjene.

Predlaže se Sudu da, temeljem odredbe čl. 45. Ustavnog zakona o Ustavnom sudu RH, a u vezi s odredbom članka 27. st. 2. Ustavnog zakona, do donošenja konačne odluke o Zahtjevu donese sljedeće:

**RJEŠENJE**

Privremeno se obustavlja od primjene odredba članka 24. stavka 5., članka 46. stavka 1. i članka 46. stavka 2. Zakona o porezu na dohodak do donošenja konačne odluke Ustavnog suda RH o njezinoj suglasnosti s Ustavom RH.

Obzirom da se predmetni članci odnose na sve obveznike poreza na dohodak te da će proizvesti učinke u idućoj proračunskoj godini, predlagatelj predlaže Ustavnom sudu žurno postupanje te rješavanje Zahtjev po hitnom postupku na temelju članka 36. Ustavnog zakona o Ustavnom sudu Republike Hrvatske, svakako prije kraja tekuće proračunske godine.

Predsjednik

Gradskoga vijeća Grada

L u d b r e g a:

Antun Šimić